《酬蔡尉秘校》
宋代·郭祥正

环峰雨过烟岚披，君醉兀兀骑驴归。明朝大字送满箧，乃是醉扫琅琊诗。

阳冰篆笔昔未有，铁索礧碨缠蛟螭。禹称八咏不足数，永叔烂浸镌瑶碑。

山光水润洗出大古色，更后敢作知为谁。爱君胆大少且锐，搀剔缺漏笔补之。

飘然一别今七载，取读往往生光辉。宁知流落尚为尉，潇湘邂逅令人嚱。

又致新章溢编楮，遣仆买酒烹黄鸡。伊予齿发更衰落，固异往昔相逢时。

举杯未尽辄醉倒，跟吻虽强难扶持。人生老去百无益，谈新忆故惟伤悲。

劝君休吟亦勿饮，橛株拘坐真忘机。死生终始了为一，清风为我炎天吹。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。